Sporočilo za javnost Ljubljana, 29. 4. 2025

**David Maljković: RAZSTAVA**Kustosinja: Kathrin Rhomberg  
15. 5.—26. 10. 2025

**V četrtek, 15. aprila 2025, ob 19. uri, bo v Cukrarni odprtje razstave hrvaškega umetnika Davida Maljkovića z naslovom RAZSTAVA**. Sočasno bomo odprli tudi razstavo Dorit Margreiter Choy z naslovom *Prehod.*



**Podpis fotografije:** Foto © David Maljković; David Maljković, The Missing Master, 2023–2024, olje na platnu, vodni laser

David Maljković (roj. v Rijeki) živi in dela v Zagrebu in je eden najbolj razstavljanih umetnikov s prostora nekdanje Jugoslavije. Študiral je na Akademiji za likovno umetnost v Zagrebu in na Rijksakademie v Amsterdamu. Njegove samostojne razstave so bile predstavljene v institucijah, kot so Palais de Tokyo (Pariz), Kunsthalle Basel, Van Abbemuseum (Eindhoven), Museo Reina Sofia (Madrid), MOMA PS1 (New York) in Secession (Dunaj). Sodeloval je na številnih bienalih, med njimi v Benetkah, São Paulu, Berlinu, Gwangjuju in Istanbulu. Njegova dela so vključena v zbirke pomembnih muzejev, kot so Centre Pompidou, Tate, MOMA in Stedelijk Museum. V Sloveniji smo lahko že nekajkrat videli njegova posamična dela in tudi posamezne razstave, kot je bila *Again and Again* v Muzeju sodobne umetnosti v Ljubljani (2016).

David Maljković v projektu [*Razstava*](https://cukrarna.art/sl/program/razstave/50/david-maljkovic/) raziskuje slikarstvo kot diskurzivno polje, ki presega medij in odpira razmerja med podobo, prostorom in časom.

**Novinarska konferenca in vodeni ogled po razstavi za medije bo potekala na dan odprtja, v četrtek, 15. maja 2025 ob 11. uri, s pričetkom v Kavarni Cukrarna.**

**DOGODKI**

Četrtek, 15. 5. 2025 ob 11.00  
**NOVINARSKA KONFERENCA IN VODENI OGLED ZA MEDIJE**S pričetkom v Kavarni Cukrarna

Četrtek, 15. 5. 2025 ob 19.00  
**SOČASNO ODPRTJE RAZSTAV *PREHOD* IN *RAZSTAVA***V Cukrarni  
Vstop prost

**SPREMNO BESEDILO RAZSTAVE *RAZSTAVA***

David Maljković v projektu *Razstava* pokaže, kako slikarstvo razpira diskurzivno polje, pri čemer odraža in artikulira raznovrstna razmerja med podobo, prostorom in časom.

Slikarstvo je bilo vedno več kot zgolj materialni seštevek tistega, kar v ateljeju nastane iz platna, barve in napenjalnega okvirja. To je v umetniški praksi Davida Maljkovića opazno že vse od sredine devetdesetih let prejšnjega stoletja, ko je slikarstvo postalo odprto polje, s pomočjo katerega je umetnik svoje izkušnje s tem konkretnim medijem prenesel v druge umetniške medije. Zapisalo se je v likovnost njegovih objektov, video del in prostorskih instalacij. V kolikšni meri slikarstvo pomeni diskurzivno polje, ki omogoča artikuliranje odnosov med podobo, prostorom in časom, je mogoče doživeti v umetnikovem projektu *Razstava* v Cukrarni. Slikarstvo tu ne deluje več kot posrednik, temveč kot govoreči glas.

Na ogled so dela, ki so nastala po letu 2017 in v katerih je umetnik ustvaril osupljive likovne konstelacije, ki povezujejo dva svetova, kot je v svojih znamenitih predavanjih o slikarstvu pri obravnavanju definiranega in nedefiniranega, kaosa in reda ter figure in podlage trdil Gilles Deleuze. V tem smislu ustvarjajo dela Davida Maljkovića večplastne likovne konstelacije prostora in časa, ki se med seboj dinamično povezujejo ter s tem odpirajo nove semantične procese. V teh procesih ne gre le za persono slikarja, njegovo barvno paleto, platno in stojalo, temveč tudi za razmišljanja o slikarstvu in umetnosti nasploh.

David Maljković se podobno kot v prejšnjih projektih tudi zdaj navezuje na dediščino (jugo)vzhodnoevropske avantgarde in na pomen, ki ga ima ta za današnji čas. Po lastnih besedah s prepletanjem preteklosti in sedanjosti na več ravneh preizkuša »pojmovanje slikarstva kot varuha časa, pa tudi položaj slikarja kot njegove priče«. S tem razkriva »odprto plastičnost časa, ki se guba sam vase, torej nekakšen ontološki veččasovni obstoj«. To zaznamuje likovni jezik in se izkaže za gonilno silo, ki odmeva na razstavi v Cukrarni. Igra s kompleksnostjo časa in prostora poraja tudi vprašanja o umetnikovi lastni umeščenosti vanj in o materialnosti časa, ki jo doživljamo. Ta vprašanja so ne nazadnje izjemno pomembna tudi spričo prelomnega zgodovinskega trenutka, v katerem živimo.

**Kustosinja**: Kathrin Rhomberg

**KOLOFON**

**Producentka:** Marija Veljanovska Nemec; **Oblikovanje promocijskih materialov:** Ajdin Bašić**; Odnosi z javnostjo:** Mojca Podlesek; **Tehnična ekipa:** Jože Kalan, Martin Lovšin**. Produkcija: Cukrarna / MGML.**