Sporočilo za javnost Ljubljana, 5. 5. 2025

**V Cukrarni bomo v četrtek, 15. maja 2025, ob 19.00 sočasno odprli dve samostojni razstavi:**

**DORIT MARGREITER CHOY: *Prehod***Kustosinja: Vanessa Joan Müller  
15. 5.—26. 10. 2025

**DAVID MALJKOVIĆ: *Razstava***Kustosinja: Kathrin Rhomberg  
15. 5.—26. 10. 2025

**SPREMNO BESEDILO SOČASNEGA ODPRTJA**

V letošnjem razstavnem ciklu predstavljamo samostojne projekte umetnikov, katerih dela temeljijo na sorodnih umetniških principih in konceptualnih izhodiščih. S tovrstnimi sočasnimi postavitvami želimo že drugo leto zapored obiskovalcem omogočiti neposredno izkušnjo prehajanja med različnimi umetniškimi izrazi generacijsko povezanih ustvarjalcev, pri čemer ima pri oblikovanju razstave ključno vlogo arhitektura razstavnih prostorov. Tokrat se v prvem in drugem nadstropju Cukrarne sočasno predstavljata na Dunaju delujoča umetnica Dorit Margreiter Choy ter v Zagrebu živeči umetnik David Maljković.

Dorit Margreiter Choy je pri svoji postavitvi razstave *Prehod* izhajala iz ene ključnih arhitekturnih značilnosti Cukrarne – lebdečih galerijskih volumnov. Zato je stenam odvzela njihovo tradicionalno, nosilno funkcijo in jih preoblikovala v pasivne elemente, ki delujejo kot nekakšen okvir razstavnega prostora. Na drugi strani se je David Maljković odzval na več kot sedemdeset metrov dolgo neprekinjeno steno v drugem nadstropju galerije in celotno postavitev *Razstave* zasnoval okoli nje. Medtem ko je Dorit stene osvobodila njihove običajne vloge in jih transformirala v ozadje, je David kot osrednjo točko izpostavil arhitekturni element dolge stene, celoten preostali prostor pa spremenil v skoraj nevidno prostorsko kuliso.

Pri razstavi *Prehod* se izbrana dela osredotočajo predvsem na povezave med arhitekturnimi posebnostmi ter vprašanji moči in kapitala. Prikaz slikarskega opusa Davida Maljkovića pa odpira premislek o tem, v kolikšni meri lahko medij slike vpliva na percepcijo prostora. Avtor namreč z razstavljenimi deli ustvari vizualno celoto, s čimer želi pogled gledalca usmeriti na samo postavitev, motrenje posameznega dela pa postaviti v sekundarni položaj. Premišljeni postavitvi ter individualna in med seboj različna umetniška pristopa skupaj vzpostavljajo vrsto zanimivih neskladij, ki obiskovalcu omogočajo različne poglede na razmerja med umetnostjo in arhitekturo.

**Projekt hkratnih samostojnih razstav je programsko in s povabilom umetnikom zasnovala Alenka Gregorič. Novinarska konferenca in vodeni ogled po razstavah za medije bo potekala na dan odprtja, v četrtek, 15. maja 2025 ob 11. uri, s pričetkom v Kavarni Cukrarna.**

**DOGODKI**

Četrtek, 15. 5. 2025 ob 11.00  
**NOVINARSKA KONFERENCA IN VODENI OGLED ZA MEDIJE**S pričetkom v Kavarni Cukrarna

Četrtek, 15. 5. 2025 ob 19.00  
**SOČASNO ODPRTJE RAZSTAV *PREHOD* IN *RAZSTAVA***V Cukrarni  
Vstop prost

**RAZSTAVE**

**DORIT MARGREITER CHOY: *Prehod***Kustosinja: Vanessa Joan Müller  
15. 5.—26. 10. 2025

Razstava *Prehod* avstrijske umetnice Dorit Margreiter Choy predstavlja izbor medsebojno povezanih del – filmov, gibljivih kipov in fotografij – ki obravnavajo arhitekturo in prostor galerije z vidika vpisovanja oblasti in gospodarstva. Ta dela prevajajo prostorske strukture v filmske in fotografske abstrakcije, ki odzvanjajo z obdajajočo arhitekturo razstavnih prostorov Cukrarne. Obstoječe modernistične strukture tolmačijo v pronicljive podobe kroženja kapitala in preučujejo morebitno razmerje med podobo kot tako in njeno reprezentacijsko funkcijo, še posebej, ko ta vstopa v dialog s prepoznavnimi stavbami, ki so same po sebi zamišljene kot manifestacije simbolnega kapitala.

Več o razstavi in preostala gradiva za medije: <https://cukrarna.art/sl/program/razstave/49/dorit-margreiter-choy/>

*S podporo: Avstrijski kulturni forum Ljubljana*

**DAVID MALJKOVIĆ: *Razstava***Kustosinja: Kathrin Rhomberg  
15. 5.—26. 10. 2025

Slikarstvo je bilo vedno več od materialnega seštevka tistega, kar nastane v ateljeju iz platna, barve in napenjalnega okvirja. David Maljković v svojem projektu *Razstava* pokaže, kako slikarstvo razpira diskurzivno polje, pri čemer odraža in artikulira raznovrstna razmerja med podobo, prostorom in časom.

Več o razstavi in preostala gradiva za medije: <https://cukrarna.art/sl/program/razstave/50/david-maljkovic/>